ດ້ວຍທິດນຳ “ຕັ້ງໜ້າ, ເປັນເຈົ້າການ ແລະ ມີຄວາມຮັບຜິດຊອບ”, ຄະນະຜູ້ແທນຫວຽດນາມ ນຳໂດຍທ່ານນາຍົກລັດຖະມົນຕີ ຫງວຽນເຕິນຢູ໊ງ ໄດ້ເຂົ້າຮ່ວມ ແລະ ປະກອບສ່ວນອັນສຳຄັນຫຼາຍຢ່າງ ເຂົ້າໃນຜົນສຳເລັດລວມຂອງກອງປະຊຸມສຸດຍອດຄັ້ງນີ້, ລະອຽດຄື:
ທີໜຶ່ງ, ຫວຽດນາມສືບຕໍ່ເຊີດຊູສົ່ງເສີມຄວາມສາມັກຄີ ແລະຄວາມເປັນເອກະພາບຂອງອາຊຽນ ອັນເປັນເງື່ອນໄຂຕັດສິນເບື້ອງຕົ້ນ ທີ່ຮັບປະກັນໃຫ້ຈຸດໝາຍປະຊາຄົມອາຊຽນ ປະກົດເປັນຈິງໃນທ້າຍປີ 2015 ແລະສືບຕໍ່ຂະຫຍາຍຕົວຢ່າງໝັ້ນຄົງເຂັ້ມແຂງໃນໄລຍະໃໝ່.
ທີສອງ, ກ່ຽວກັບການຜັນຂະຫຍາຍປະຕິບັດແຜນແມ່ບົດສ້າງຕັ້ງປະຊາຄົມອາຊຽນ, ຫວຽດນາມໄດ້ເນັ້ນເຖິງຄວາມຮັບຜິດຊອບ ແລະຄວາມມານະພະຍາຍາມຂອງແຕ່ລະປະເທດ ແລະຂອງທົ່ວທັງກຸ່ມ ໃນການປະຕິບັດຂໍ້ຕົກລົງແລະສັນຍາຕ່າງໆ. ຫວຽດນາມກໍ່ໄດ້ມີຂໍ້ສະເໜີແນະທີ່ສຳຄັນຫຼາຍຂໍ້ ໃນການກຳນົດອົງປະກອບລວມຂອງວິໄສທັດປະຊາຄົມອາຊຽນ ຫຼັງປີ 2015 ເຊິ່ງເປັນພື້ນຖານໃຫ້ແກ່ການສືບຕໍ່ກໍ່ສ້າງ ແລະຫັນເປັນລະອຽດ ບັນດາທິດທາງການພັດທະນາອາຊຽນ ໃນໄລຍະ 2016 - 2025. ຫວຽດນາມກໍ່ໄດ້ສະເໜີໃຫ້ຍູ້ແຮງການຮ່ວມມືລະຫວ່າງອາຊຽນ ກັບບັນດາຄູ່ຮ່ວມ ໃນການສະກັດກັ້ນ ແລະແກ້ໄຂສິ່ງທ້າທາຍຕ່າງໆເຊັ່ນ ຄວາມສະຫງົບ ສະຖຽນລະພາບ, ຄວາມປອດໄພໃນການເດີນທະເລ, ການປ່ຽນແປງສະພາບດິນຟ້າອາກາດ, ຄວາມໝັ້ນຄົງດ້ານແຫຼ່ງນ້ຳ, ໄພທຳມະຊາດ, ໂລຄາພະຍາດ,... ໃຫ້ໄດ້ຢ່າງມີປະສິດທິຜົນ.
ທີສາມ, ກ່ຽວກັບສະພາບການຢູ່ພາກພື້ນ, ຫວຽດນາມໄດ້ພ້ອມກັນກັບບັນດາປະເທດຢືນຢັນຕົ້ນສ່ວນລວມແຫ່ງຜົນປະໂຫຍດຂອງທຸກໆປະເທດ ທີ່ຢູ່ໃນພາກພື້ນແລະນອກພາກພື້ນ ນັ້ນຄືການຮັບປະກັນສິ່ງແວດລ້ອມສັນຕິພາບ ສະຖຽນລະພາບ ແລະການຮ່ວມມືຢູ່ພາກພື້ນ, ໃນນັ້ນມີບັນຫາສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະເສລີພາບໃນການເດີນທະເລ ເດີນອາກາດ ຢູ່ເຂດທະເລຕາເວັນອອກ; ບັນດາຝ່າຍທີ່ກ່ຽວຂ້ອງຕ້ອງປະຕິບັດຕາມກົດໝາຍສາກົນ, ອະນຸສັນຍາສະຫະປະຊາຊາດວ່າດ້ວຍກົດໝາຍທະເລ ປີ 1982 ຢ່າງເຂັ້ມງວດ; ແກ້ໄຂຂໍ້ຂັດແຍ່ງດ້ວຍສັນຕິວິທີ; ບໍ່ເປີດກວ້າງຄວາມເຄັ່ງຕຶງ, ບໍ່ເຮັດໃຫ້ສະພາບຄວາມເຄັ່ງຕຶງສັບສົນຂຶ້ນຕື່ມ; ປະຕິບັດຖະແຫຼງການ DOC ຢ່າງຄົບຖ້ວນແລະມີປະສິດທິຜົນ, ກ່ອນອື່ນໝົດແມ່ນປະຕິບັດມາດຕາ 5 ກ່ຽວກັບການປະຕິບັດຄວາມອົດທົນອົດກັ້ນໃນ DOC, ແລະ ບັນລຸໄດ້ປະມວນຂໍ້ກຳນົດ COC ໂດຍໄວ. ວິທີເຂົ້າເຖິງບັນຫານີ້ຂອງຫວຽດນາມ ຢູ່ໃນບັນດາກອງປະຊຸມທີ່ກ່ຽວຂ້ອງ ໄດ້ສະແດງໃຫ້ເຫັນເຖິງລັກສະນະຕັ້ງໜ້າ, ກໍ່ສ້າງ ແລະຄວາມຮັບຜິດຊອບ, ໄດ້ຮັບຄວາມເຫັນດີເຫັນພ້ອມ ແລະ ຊົມເຊີຍ.
ໃນໄລຍະເຂົ້າຮ່ວມກອງປະຊຸມຄັ້ງນີ້, ທ່ານນາຍົກລັດຖະມົນຕີ ຫງວຽນເຕິນຢູ໊ງ ຍັງໄດ້ພົບປະກັບການນຳຂອງບາງປະເທດ ແລະອົງການຄູ່ຮ່ວມ ເພື່ອປຶກສາຫາລືກ່ຽວກັບການຮ່ວມມືສອງຝ່າຍ ກໍ່ຄືຫາລືບັນຫາຕ່າງໆທີ່ສອງຝ່າຍມີຄວາມສົນໃຈ.
* ຕອນເຊົ້າວັນທີ 12 ພະຈິກ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ໄດ້ພົບປະກັບທ່ານ ບັນ ກີມຸນ ເລຂາທິການສະຫະປະຊາຊາດ.
ໃນທີ່ການພົບປະ, ທ່ານນາຍົກລັດຖະມົນຕີ ຢືນຢັນປະຕິບັດນະໂຍບາຍເປັນເຈົ້າການເຊື່ອມໂຍງເຂົ້າກັບສາກົນ, ຫວຽດນາມໄດ້ແລະຈະເຂົ້າເປັນສະມາຊິກທີ່ມີຄວາມຮັບຜິດຊອບ ໃນບັນດາອົງກອນທີ່ສຳຄັນ ຂອງອົງການສະຫະປະຊາຊາດ; ພ້ອມກັນນັ້ນ ກໍ່ປະກອບສ່ວນອັນຕັ້ງໜ້າເຂົ້າໃນການກໍ່ສ້າງບັນດາແຜນຍຸດທະສາດ ແລະໂຄງການດຳເນີນງານ ຂອງສະຫະປະຊາຊາດ.
ທ່ານນາຍົກລັດຖະມົນຕີ ຫງວຽນເຕິນຢູ໊ງ ຢືນຢັນຫວຽດນາມມີຄວາມປະສົງຢາກສືບຕໍ່ໄດ້ຮັບຄຳປຶກສານະໂຍບາຍ ແລະ ການຊ່ວຍເຫຼືອຕົວຈິງ ຂອງອົງການສະຫະປະຊາຊາດ ໃຫ້ແກ່ຂົງເຂດຕ່າງໆ, ເປັນຕົ້ນແມ່ນການຫລຸດຜ່ອນຄວາມທຸກຍາກແບບຍືນຍົງ, ການປ້ອງກັນໂລກ HIV/AIDS ແລະການປ່ຽນແປງສະພາບດິນຟ້າອາກາດ; ມີຄວາມປະສົງອອກສະໝັກຮັບເລືອກຕັ້ງ ເປັນສະມາຊິກຄະນະມົນຕີເສດຖະກິດແລະສັງຄົມ ແຫ່ງສະຫະປະຊາຊາດ (ECOSOC) ສະໄໝປີ 2016 - 2018 ແລະເປັນສະມາຊິກບໍ່ຖາວອນ ຂອງຄະນະມົນຕີຄວາມໝັ້ນຄົງ ແຫ່ງສະຫະປະຊາຊາດ ສະໄໝປີ 2020 - 2021.
ທ່ານເລຂາທິການ ບັນ ກີມຸນ ຕີລາຄາສູງຕໍ່ຜົນງານການປະຕິບັດເປົ້າໝາຍການພັດທະນາສະຫັດສະຫວັດຂອງຫວຽດນາມ ເຊິ່ງໄດ້ເຮັດໃຫ້ຫວຽດນາມກາຍເປັນໜຶ່ງໃນບັນດາປະເທດ ທີ່ມີຄວາມເຕີບໂຕເສດຖະກິດໄວທີ່ສຸດໃນພາກພື້ນ.
ກ່ຽວກັບສະພາບການທະເລຕາເວັນອອກ, ທ່ານເລຂາທິການ ບັນ ກີມຸນ ຢືນຢັນທັດສະນະຂອງສະຫະປະຊາຊາດທີ່ວ່າ ການຊ່ວງຊິງກັນດ້ານອຳນາດອະທິປະໄຕໃນທະເລຕາເວັນອອກ ຕ້ອງໄດ້ແກ້ໄຂບົນພື້ນຖານການສົນທະນາເຈລະຈາກັນ, ບັນດາຝ່າຍທີ່ກ່ຽວບໍ່ມີການກະທຳກໍ່ຄວາມເຄັ່ງຕຶງ; ທ່ານຫວັງວ່າ ກອງປະຊຸມຕ່າງໆຢູ່ພາກພື້ນ ຈະເປັນໂອກາດດີເພື່ອໃຫ້ບັນດາຝ່າຍທີ່ກ່ຽວຂ້ອງ ພ້ອມກັນແກ້ໄຂບັນຫາ ບົນພື້ນຖານວິທີເຂົ້າເຖິງບັນຫາຕາມທິດມຸ່ງໜ້າສູ່ອະນາຄົດ ແລະ ສະຫະປະຊາຊາດໄດ້ກຽມຄວາມພ້ອມໃຫ້ການຊ່ວຍເຫຼືອ ແລະສະໜັບສະໜູນໃນບັນຫານີ້.
* ຕອນແລງຂອງວັນດຽວກັນ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ໄດ້ພົບປະຢ່າງເປັນທາງການກັບທ່ານ ໂທນີ ແອບບອດ ນາຍົກລັດຖະມົນຕີອົດສະຕຣາລີ.
ທ່ານນາຍົກລັດຖະມົນຕີ ຫງວຽນເຕິນຢູ໊ງ ສະເໜີນຳຝ່າຍອົດສະຕຣາລີ ຈົ່ງອຳນວຍຄວາມສະດວກໃຫ້ແກ່ສິນຄ້າສົ່ງນອກຂອງຫວຽດນາມ ແລະ ເພີ່ມຈຳນວນທຶນຮ່ຳຮຽນໃຫ້ແກ່ນັກສຶກສາຫວຽດນາມໄປຮຽນຢູ່ປະເທດອົດສະຕຣາລີ.
ທ່ານນາຍົກລັດຖະມົນຕີ ຫງວຽນເຕິນຢູ໊ງ ຕີລາຄາສູງຕໍ່ການທີ່ອົດສະຕຣາລີ ສະໜອງທຶນຊ່ວຍເຫຼືອພັດທະນາເປັນທາງການ (ODA) ໃຫ້ແກ່ຫວຽດນາມ ແລະສະແດງຄວາມຫວັງມ່າ ອົດສະຕຣາລີຈະສືບຕໍ່ຊ່ວຍເຫຼືອຫວຽດນາມພັດທະນາເສດຖະກິດ - ສັງຄົມແບບຍືນຍົງ ແລະ ຮັບມືກັບການປ່ຽນແປງສະພາບດິນຟ້າອາກາດ. ທ່ານນາຍົກລັດຖະມົນຕີ ສະເໜີໃຫ້ສອງປະເທດຮັບຮອງເອົາ ແຜນງານການກະທຳລະຫວ່າງສອງປະເທດໃນໄລຍະສະເພາະໜ້າ ໂດຍໄວ.
ກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ ໂທນີ ແອບບອດ ຢືນຢັນທັດສະນະຂອງອົດສະຕຣາລີ ສະໜັບສະໜູນຢ່າງແຂງແຮງຕໍ່ຫຼັກໝັ້ນຂອງອາຊຽນ ແລະ ຫວຽດນາມ ກ່ຽວກັບການແກ້ໄຂຄວາມຂັດແຍ່ງດ້ວຍສັນຕິວິທີ, ບົນພື້ນຖານກົດໝາຍສາກົນ, ຮັກສາສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະ ເສລີພາບໃນການເດີນທະເລ, ການເດີນອາກາດ ຢູ່ເຂດທະເລຕາເວັນອອກ.
* ໃນວັນດຽວກັນນັ້ນ ຄືວັນທີ 12 ພະຈິກ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ໄດ້ພົບປະເປັນທາງການກັບທ່ານ ເດີມີຕຼີ ເມດເວເດບ ນາຍົກລັດຖະມົນຕີແຫ່ງສະຫະພັນຣັດເຊຍ ເພື່ອແລກປ່ຽນມາດຕະການຕ່າງໆ ແນໃສ່ຊຸກຍູ້ການຮ່ວມມືສອງຝ່າຍ.
ທ່ານນາຍົກລັດຖະມົນຕີທັງສອງ ໄດ້ແລກປ່ຽນຢ່າງກວ້າງຂວາງເລິກເຊິ່ງ ກ່ຽວກັບມາດຕະການຕ່າງໆ ເພື່ອຍູ້ແຮງການພົວພັນຄູ່ຮ່ວມຍຸດທະສາດຮອບດ້ານ ລະຫວ່າງສອງປະເທດ ໃນບັນດາຂົງເຂດ ການເມືອງ, ເສດຖະກິດ, ການປ້ອງກັນຄວາມສະຫງົບ-ປ້ອງກັນຊາດ, ການສຶກສາ-ກໍ່ສ້າງ, ພະລັງງານ, ວິທະຍາສາດ ເຕັກໂນໂລຢີ.
ທ່ານນາຍົກລັດຖະມົນຕີ ຫງວຽນເຕິນຢູ໊ງ ສະເໜີໃຫ້ສອງຝ່າຍພ້ອມກັນຕັ້ງໜ້າພະຍາຍາມພັດທະນາການພົວພັນຍິ່ງຂຶ້ນ ແລະໃຫ້ໄດ້ຮັບຜົນແທດຈິງ ຖືກຕ້ອງຕາມຈິດໃຈຄູ່ຮ່ວມຍຸດທະສາດຮອບດ້ານ; ຮີບຮ່າງສັນຍາທີ່ສຳຄັນຕ່າງໆໃຫ້ສຳເລັດ ເພື່ອເຊັນກັນໃນເວລາທີ່ຈະມາເຖິງນີ້; ສ້າງເງື່ອນໄຂອຳນວຍຄວາມສະດວກໃຫ້ແກ່ກັນ ເພື່ອສຳເລັດສິ້ນສຸດການເຈລະຈາ ສັນຍາການຄ້າເສລີ (FTA) ລະຫວ່າງຫວຽດນາມ ແລະ ສະຫະພັນພາສີສຸນລະກາກອນຣັດເຊຍ - ເບລາຣຸດຊີ - ກາຊັກສະຖານ.
ກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ ເດີມີຕຼີ ເມດເວເດບ ແບ່ງປັນທັດສະນະຂອງຫວຽດນາມ ແລະ ອາຊຽນ ກ່ຽວກັບການແກ້ໄຂຄວາມຂັດແຍ່ງດ້ວຍສັນຕິວິທີ, ບົນພື້ນຖານປະຕິບັດຕາມກົດໝາຍສາກົນ ແລະທ່ານກໍ່ໄດ້ສະແດງຄວາມຫວັງຢູ່ສະເໝີວ່າ ສະພາບການຢູ່ທະເລຕາເວັນອອກຍາມໃດກໍ່ມີຄວາມໝັ້ນທ່ຽງເປັນປົກກະຕິ.
* ວັນທີ 13 ພະຈິກ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ໄດ້ພົບປະເປັນທາງການກັບທ່ານ ບາຣັກ ໂອບາມາ ປະທານາທິບໍດີແຫ່ງສະຫະລັດອາເມຣິກາ.
ຢູ່ທີ່ການພົບປະ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ຕີລາຄາສູງຕໍ່ບົດບາດຂອງທ່ານປະທານາທິບໍດີ ບ.ໂອບາມາ ແລະ ຢືນຢັນວ່າ ຫວຽດນາມຕັດສິນໃຈພ້ອມກັບສະຫະລັດອາເມຣິກາ ແລະບັນດາປະເທດອື່ນ ຍູ້ແຮງວິວັດການເຈລະຈາສັນຍາຄູ່ຮ່ວມເສດຖະກິດຂ້າມປາຊີຟິກ (TPP - ທີປີປີ) ບົນພື້ນຖານຮັບປະກັນຄວາມສົມດູນດ້ານຜົນປະໂຫຍດຂອງບັນດາຝ່າຍທີ່ເຂົ້າຮ່ວມ ແລະ ໃຫ້ບັນດາປະເທດສະມາຊິກທີ່ກຳລັງພັດທະນາ, ໃນນັ້ນມີຫວຽດນາມ, ມີເວລາຫັນປ່ຽນທີ່ເໝາະສົມເພື່ອປະຕິບັດສັນຍາ.
ທ່ານນາຍົກລັດຖະມົນຕີ ສະເໜີນຳທ່ານປະທານາທິບໍດີ ບ.ໂອບາມາ ຈົ່ງຊີ້ນຳຄະນະເຈລະຈາຂອງສະຫະລັດອາເມຣິກາ ຕອບສະໜອງຜົນປະໂຫຍດຂອງຫວຽດນາມ ກ່ຽວກັບການເປີດປະຕູຕະຫຼາດ ແລະ ມີການໂຍະຍານທີ່ຈຳເປັນສອດຄ່ອງກັບລະດັບການພັດທະນາຂອງຫວຽດນາມ.
ທ່ານນາຍົກລັດຖະມົນຕີ ຫງວຽນເຕິນຢູ໊ງ ກໍ່ສະເໜີໃຫ້ສະຫະລັດອາເມຣິກາສືບຕໍ່ເພີ່ມງົບປະມານໃຫ້ແກ່ການເຄື່ອນໄຫວລຶບລ້າງທາດພິດ ແລະຊ່ວຍເຫຼືອຜູ້ຖືກທາດພິດສີສົ້ມ-ດີອອກຊິນ ຢູ່ຫວຽດນາມ, ຄົ້ນຫາແລະທຳລາຍລູກລະເບີດທີ່ຖືກຄ້າງໄວ້ແຕ່ສະໄໝສົງຄາມ; ສະເໜີໃຫ້ສະຫະລັດອາເມຣິກາເລີກລ້າງຄຳສັ່ງເກືອດຫ້າມການຂົນສົ່ງອາວຸດທຳລາຍລ້າງ.
ທ່ານປະທານາທິບໍດີ ບ.ໂອບາມາ ຢືນຢັນວ່າສະຫະລັດອາເມຣິກາຢາກເຫັນປະເທດຫວຽດນາມມີການພັດທະນາຢ່າງແຂງແຮງ ວັດທະນາຖາວອນ; ທ່ານກໍ່ໄດ້ໃຫ້ຄຳໝັ້ນສັນຍາວ່າ ຈະຊຸກຍູ້ການພົວພັນສອງຝ່າຍບົນພື້ນຖານບັນດາຂົງເຂດບຸລິມະສິດ ທີ່ໄດ້ລະບຸໄວ້ໃນການພົວພັນຄູ່ຮ່ວມຮອບດ້ານ ເພື່ອຜົນປະໂຫຍດຂອງປະຊາຊົນສອງປະເທດ.
ທ່ານປະທານາທິບໍດີແຫ່ງສະຫະລັດອາເມຣິກາ ຢືນຢັນສືບຕໍ່ຊ່ວຍເຫຼືອຫວຽດນາມລຶບລ້າງທາດພິດດີອອກຊິນ, ຄົ້ນຫາທຳລາຍລູກລະເບີດທີ່ຍັງບໍ່ທັນແຕກ, ຊົມເຊີຍຫວຽດນາມເຂົ້າຮ່ວມໃນບັນດາອະນຸສັນຍາສະຫະປະຊາຊາດວ່າດ້ວຍການຕ້ານການທໍລະມານ ແລະ ຜູ້ພິການ.
ກ່ຽວກັບສັນຍາ ທີປີປີ - TPP, ທ່ານປະທານາທິບໍດີ ບ.ໂອບາມາ ຢືນຢັນວ່າ ຈະພິຈາລະນາໃຫ້ການໂຍະຍານທີ່ຈຳເປັນຈຳນວນໜຶ່ງແກ່ຫວຽດນາມ ແລະສອດຄ່ອງກັບຜົນປະໂຫຍດຂອງທັງສອງຝ່າຍ; ທ່ານປະທານາທິບໍດີ ສືບຕໍ່ຢືນຢັນໃຫ້ຄວາມສຳຄັນແກ່ການຮ່ວມມືກັບອະນຸພາກພື້ນແມ່ນ້ຳຂອງ, ໃນນັ້ນມີການຮັບປະກັນການນຳໃຊ້ແຫຼ່ງນ້ຳຢ່າງມີປະສິດທິຜົນ ແລະແບບຍືນຍົງ, ແລະຈະສືບຕໍ່ຊ່ວຍເຫຼືອຫວຽດນາມແລະບັນດາປະເທດຢູ່ອະນຸພາກພື້ນໃນຂອບຄວາມຄິດລິເລີ່ມລຸ່ມແມ່ນ້ຳຂອງ.
ກ່ຽວກັບບັນຫາທະເລຕາເວັນອອກ, ທ່ານນາຍົກລັດຖະມົນຕີ ຫງວຽນເຕິນຢູ໊ງ ຊົມເຊີຍ ແລະຕີລາຄາສູງຕໍ່ຫຼັກໝັ້ນອັນຈະແຈ້ງຂອງສະຫະລັດອາເມຣິກາ, ສະເໜີໃຫ້ສະຫະລັດອາເມຣິກາ ແລະບັນດາປະເທດທີ່ກ່ຽວຂ້ອງ ສືບຕໍ່ປະກອບສ່ວນຢ່າງມີປະສິດທິຜົນ ເຂົ້າໃນການຮັກສາສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະເສລີພາບໃນການເດີນທະເລ, ສະເໜີໃຫ້ບັນດາຝ່າຍທີ່ກ່ຽວຂ້ອງປະຕິບັດການອົດທົນອົດກັ້ນ, ແກ້ໄຂຂໍ້ຂັດແຍ່ງດ້ວຍສັນຕິວິທີ, ປະຕິບັດຕາມກົດໝາຍສາກົນ./.
ສັງລວມໂດຍ: ຮບ